آپ اپنے ایک دوست کے ہاتھ کسی شخص کو کوئی پیغام بھجوائیں کہ فلاں تاریخ کو آپ سے مل لے اور وہ شخص مقررہ تاریخ کو نہ آئے تو آپ کو یقینناً غصہ آئے گا۔ پھر جب آپ آپ غصے کی حالت میں اس شخص کو فون کریں اور اس سے اس گستاخی کی وجہ پوچھیں اور وہ آگے سے جواب دے کہ اس تک تو کوئی پیغام پہنچا ہی نہیں، وہ ملنے کیلئے کیسے آتا؟
 
اس صورتحال میں آپ اس شخص پر غصہ ہوں گے یا اپنے دوست پر، جس کے ذمے آپ نے پیغام پہنچانے کا کام سونپا اور اس نے پورا نہ کیا۔
قصوروار آپ کا دوست ہوا جس نے پیغام نہ پہنچایا، یا وہ شخص جس تک پیغام ہی نہ پہنچ سکا؟ یقینناً آپ کا جواب یہی ہوگا کہ اصل قصوروار آپ کا دوست ہے۔
 
یہی معاملہ ہم مسلمانوں اور کفار کے درمیان بھی ہونے جارہا ہے۔
اللہ نے قرآن میں واضح الفاظ میں فرما دیا کہ اللہ کا پیغام غیرمسلموں کو پہنچانے کی ذمے داری مسلمانوں کی ہے جنہیں اللہ نے اپنا نائب بنا کر بھیجا تھا۔ حضرت محمد ﷺ کے بعد چونکہ کوئی دوسرا نبی بھی نہیں آئے گا، اس لئے اللہ کا پیغام پہنچانے کی واحد ذمے دار اب یہ امت ہے جس نے کلمہ پڑھا اور مسلمان ہونے کا دعوی کیا۔
آپ لوگ سوشل میڈیا پر بیٹھ کر سٹیفن ہاکنگ، روتھ روز، مدر ٹریسا اور ایدھی کے جنت یا جہنم جانے کا فیصلہ بعد میں کریں، پہلے یہ سوچیں کہ قیامت والے دن جب یہی سٹیفن ہاکنگ اور اس جیسے دوسرے غیرمسلم اللہ کے حضور پیش ہوئے تو کیا وہ یہ نہیں کہیں گے کہ ان تک تو اللہ کا پیغام ہی نہ پہنچا، پھر وہ کیسے ایک اللہ اور اس کے رسول ﷺ پر ایمان لے آتے؟
 
بغیر پیغام پہنچے وہ مسلمان کیسے ہوجاتے؟
پھر اگر ہمارے جیسے شوخے مسلمان وہاں صفائی کی غرض سے یہ کہیں کہ دیکھو مسٹر سٹیو ہاکنگ، تمہارے پاس اتنی عقل تو تھی کہ تم خود غورو خوض کرکے مسلمان ہوجاتے، لیکن تم نے اپنی عقل محض سائنس تک ہی محدود کیوں رکھی؟
اس کے جواب اگر سٹیو ہاکنگ نے یہ کہہ دیا کہ اس نے کوشش تو کی تھی لیکن جب اس نے سعودی عرب سے ایران، پاکستان سے لے کر مصر تک مسلمانوں کے حالات دیکھے، ان کے اخلاقی معیار دیکھے، ان کی نااصافیاں دیکھیں، ان کے منافق علما دیکھے تو اس نے ارادہ بدل دیا۔ کیونکہ جس مغربی معاشرے کا وہ حصہ تھا، وہاں کم از کم انصاف ملتا تھا، عوام کی فلاح و بہبود کا خیال رکھا جاتا تھا، حکمران اکاؤنٹیبل ہوا کرتے تھے، معاشرے میں تعلیم و روزگار کے یکساں مواقع میسر تھے، تو پھر وہ کیوں مسلمان ہوتا؟؟؟
تھوڑی دیر کیلئے ذرا اپنے آپ کو چشم تصور میں قیامت کے دن سٹیفن ہاکنگ کے ساتھ اللہ کے حضور کھڑا کرکے دیکھیں اور سوچیں کہ آپ کے پاس اپنی صفائی میں کہنے کو کچھ ہوگا یا نہیں؟
 
یاد رکھیں، اس دن نہ تو آپ کی چرب زبانی کسی کام آئے گی اور نہ ہی اپنی مرضی سے کشید کئے ہوئے قرآن کے حوالے۔ اللہ کے سامنے آپ کی زبان سے صرف اور صرف سچ نکلے گا اور آپ خود اپنے خلاف سب سے بڑے گواہ بن کر کھڑے ہوں گے۔
سٹیفن ہاکنگ کو اللہ جہنم میں بھیجتا ہے یا نہیں، اس کا تو مجھے پتہ نہیں لیکن اللہ مجھ سے یہ ضرور پوچھے گا کہ اے ناخلف، ناہنجار اور عقل سے عاری شخص، تجھے میں نے اپنا پیغام پہنچانے کا کام سونپا تھا اور تُو اس میں مکمل ناکام ہوگیا۔
 
پھر اگر اللہ نے اپنے فرشتے کو آواز دے کر مجھے وہاں سے لے جانے کو کہا تو اس وقت میرے پاس سوائے ندامت اور پشیمانی کے کچھ نہیں ہوگا۔
قیمتی پوشاکیں، مہنگے فرنیچر اور لگژری لائف سٹائل رکھنے والے فتوی باز ملا جو مرضی کہیں، قیامت کے دن اللہ کے اس سوال کا جواب ہم میں سے کسی کے پاس نہیں ہوگا!!! بقلم خود باباکوڈا
